Eduard Adamčík

Ing. Eduard Adamčík (* 7. január 1963) je slovenský konzervatívny politik, bývalý poslanec Národnej rady Slovenskej republiky (NR SR), ktorý kandidoval za stranu #SIEŤ, z ktorej 16. augusta 2016 spolu s ďalšími štyrmi poslancami vystúpil a ako bezpartajný politik sa stal členom poslaneckého klubu strany MOST – HÍD.
Život.
Adamčík patril k blízkym spolupracovníkom Radoslava Procházku, ktorého podporoval pri založení občianskeho združenia ALFA Slovensko ako názorovej platformy v rámci Kresťanskodemokratického hnutia, aj počas Procházkovej kampane k voľbe prezidenta SR v roku 2014. Prirodzene sa tak podieľal na zakladaní Procházkovej strany SIEŤ (od 24. septembra 2015 názov #SIEŤ), v ktorej získal funkciu podpredsedu. Strane na kampaň k voľbách do NR SR v roku 2016 poskytol pôžičku vo výške 70 000 eur. V samotných voľbách získal 6 449 platných prednostných hlasov, čím sa umiestnil na 7. výslednom mieste spomedzi kandidátov strany (na kandidátnej listine mal poradové číslo 6, predbehla ho Alena Bašistová, ktorá kandidovala z 9. miesta a získala o 2 144 hlasov viac).
Vnútrostranícka kríza v #SIETi.
Po voľbách došlo v strane #SIEŤ ku kríze, ktorá viedla k faktickému zániku strany. Predseda strany Prochádzka v rozpore so svojimi predvolebnými sľubmi rokoval s predsedom SMERu – sociálnej demokracie Robertom Ficomo vzájomnej spolupráci resp. vytvorení vlády, z čoho napokon vzišla tretia Ficova vláda. Zo #SIETe vzápätí odišli poslanci Miroslav Beblavý, Katarína Macháčková a Simona Petrík. V júni 2016 Procházka odvolal z funkcie podpredsedu strany Andreja Hrnčiara a z funkcie člena predsedníctva Martina Fedora, čo zdôvodnil tým, že Hrnčiar bez poverenia od orgánov strany informoval o dohode s Ficom. Hrnčiara a Fedora v spore s Procházkom podporili poslanci Katarína Cséfalvayová, Igor Janckulík a – napriek tomu, že patril k Procházkovým blízkym spolupracovníkom – aj Adamčík. Táto pätica vytvorila platformu Za zodpovednú politiku a spolu vyslovili nedôveru predsedovi strany Procházkovi, ktorý následne zvolal mimoriadny snem strany na 13. augusta 2016. Adamčík ohlásil kandidatúru na funkciu predsedu strany, ešte pred hlasovaním na schôdzi snemu navrhol, aby delegáti najskôr zrušili Procházkovo rozhodnutie o pozbavení funkcií Hrnčiara a ďalších kritikov, čo však nebolo schválené (57 za, 64 proti, traja sa zdržali) a preto následne spolu s Hrnčiarom, Fedorom, Janckulíkom a Cséfalvayovou schôdzu opustil (za nového predsedu strany bol zvolený Roman Brecely). 16. augusta 2016 sa táto pätica poslancov vzdala členstva v strane #SIEŤ a po rokovaniach s vedením MOSTu – HÍD sa stala členmi poslaneckého klubu tejto strany. Vnútorstranícka kríza sa však nepremietla do vládnej krízy, keďže títo poslanci naďalej pokračovali v podpore vládnej politiky. V NR SR pôsobil ako člen výboru pre nezlučiteľnosť funkcií a člen výboru pre financie a rozpočet.
Kritika a kontroverzie.
Po protestoch Za slušné Slovensko, ktoré boli reakciou vraždu novinára Jána Kuciaka a jeho snúbenice Martiny Kušnírovej, Adamčík šíril hoaxy o tom, že protesty podporuje americký finančník George Soros. Tieto konšpiračné teórie začali šíriť niektoré dezinformačné médiá a následne to prevzal vtedajší predseda vlády Fico s cieľom zdiskreditovať protivládne protesty, pričom tieto vyhlásenia kritizoval aj predseda MOSTu – HÍD Béla Bugár. Adamčík na svojej stránke na sociálnej sieti Facebook už predtým zdieľal krajne konzervatívne príspevky proti interrupciám, zamyslenia rímskokatolíckeho kňaza Mariána Kuffu a príspevky proti manželstvám homosexuálnych párov.